
Ministru kabineta rīkojums Nr. 601
Rīgā 2022. gada 15. septembrī (prot. Nr. 46 6. §)
Par nekustamā īpašuma Beberbeķu 7. līnijā 3, Rīgā, 5/8 domājamo daļu nodošanu Rīgas valstspilsētas pašvaldības īpašumā
· 1. Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Finanšu ministrijai nodot bez atlīdzības Rīgas valstspilsētas pašvaldības īpašumā valstij piederošās 5/8  domājamās daļas no nekustamā īpašuma (nekustamā īpašuma kadastra Nr. 0100 082 2503) – zemes vienības (zemes vienības kadastra apzīmējums 0100 082 2503) 15191 m2 platībā –  Beberbeķu 7. līnijā 3, Rīgā (turpmāk – nekustamā īpašuma domājamās daļas), kas ierakstīts zemesgrāmatā uz valsts vārda Finanšu ministrijas personā, lai nodrošinātu likuma "Par pašvaldībām" 15. panta pirmajā daļā noteikto pašvaldības autonomo funkciju īstenošanu.
· 2. Rīgas valstspilsētas pašvaldībai nekustamā īpašuma domājamās daļas bez atlīdzības nodot valstij, ja tās vairs netiek izmantotas šā rīkojuma 1. punktā minēto funkciju īstenošanai.
· 3. Rīgas valstspilsētas pašvaldībai, nostiprinot zemesgrāmatā īpašuma tiesības uz nekustamā īpašuma domājamajām daļām:
· 3.1. norādīt, ka īpašuma tiesības nostiprinātas uz laiku, kamēr Rīgas valstspilsētas pašvaldība nodrošina šā rīkojuma 1. punktā minēto funkciju īstenošanu;
· 3.2.  ierakstīt atzīmi par aizliegumu atsavināt nekustamā īpašuma domājamās daļas un apgrūtināt tās ar hipotēku.
· 4. Šā rīkojuma 3.2. apakšpunktā minēto aizliegumu – apgrūtināt nekustamā īpašuma domājamās daļas ar hipotēku – nepiemēro, ja nekustamā īpašuma domājamās daļas tiek ieķīlātas valsts aizdevuma nodrošināšanai, lai saņemtu Eiropas Savienības fondu atbalstu.

